**ELŐTERJESZTÉS**

**Szombathely Megyei Jogú Város Közgyűlésének**

**2022. december 8-i ülésére**

**Javaslat közterületek elnevezésével kapcsolatos döntések meghozatalára**

Magyarország helyi önkormányzatairól szóló 2011. évi CLXXXIX. törvény (Mötv.) 42. § 8. pontja értelmében a közterületek elnevezése a képviselő-testület kizárólagos hatáskörébe tartozik. Az alábbiakban két, korábban elvi döntésekkel már elhatározott szombathelyi közterület-elnevezéssel kapcsolatban teszek javaslatot.

**I.**

A Tisztelt Közgyűlés 197/2022. (V.26.) Kgy. számú határozatában döntést hozott arról, hogy a 3683/2 hrsz-ú ingatlan megosztását követően az ingatlannak a Csónakázó-tó körüli sétányát Wagner András sétánynak kívánja elnevezni.

Tájékoztatom a Tisztelt Közgyűlést, hogy a telek megosztása érdekében a földmérő a változási vázrajzot elkészítette és záradékoltatta. A kialakított változás alapján a Csónakázó-tó körüli sétányt a 3683/4 és 3683/5 hrsz-ú kivett közpark megnevezésű ingatlanok alkotják. Fentiek alapján ezen két ingatlant javasolom **Wagner András sétánynak** elnevezni.

Májusi határozatában a Közgyűlés az új elnevezésű közterület ünnepélyes felavatásának időpontjaként 2023. február 6. napját, Wagner András polgármester születésének 70. évfordulóját jelölte ki, és felkérte az AGORA Savaria Kulturális és Médiaközpont Nonprofit Kft-t az ünnepség megszervezésére. Ennek részeként egy tábla is kihelyezésre kerülne, amelyen Wagner András életéről szóló ismertető és Wagner Andrásról készült kép szerepelne majd.

**II.**

A Tisztelt Közgyűlés 275/2020. (IX.24.) Kgy. számú határozatában úgy határozott, hogy a Szent Gellért utcát és a Ferenczy István utcát összekötő közutat annak megépítése után Szent Quirinusról (Szent Kvirinről) fogja elnevezni, és felkért, hogy az érintett közút megépítését követően a közterület elnevezésére vonatkozó, fentiek szerinti javaslatot terjesszem a Közgyűlés elé.

Tájékoztatom a Tisztelt Közgyűlést, hogy az érintett útszakasz megépült, így lehetővé vált annak elnevezése is. Az új útszakasz a 10427/13 hrsz-ú, kivett beépítetlen terület megnevezésű ingatlan. Az elnevezés kizárólag a beruházás keretében megépült útszakaszt érintené, az út környezetében található kereskedelmi egységeket nem.

Miután Szombathelyen már található Szent Quirinus sétány, így a fentiek alapján, az összetéveszthetőség elkerülése érdekében javaslatot teszek a fenti útszakasz **Szent Kvirin utcának** történő elnevezésére.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2022. november „ ”.**

**(: Dr. Nemény András :)**

**I.**

**HATÁROZATI JAVASLAT**

**…/2022. (XII.8.) Kgy. számú határozat**

1. Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 42. § 8. pontja értelmében a Szombathely, 3683/4 és 3683/5 hrsz-ú kivett közpark megjelölésű közterületi ingatlanokat **Wagner András sétánynak** nevezi el.
2. A Közgyűlés felkéri a polgármestert és a jegyzőt, hogy az 1. pontban elhatározott közterület átnevezéssel kapcsolatos adatszolgáltatási kötelezettségek teljesítése iránt intézkedjen, a nyilvántartásokon szükséges átvezetésről gondoskodjon.
3. A Közgyűlés felkéri a polgármestert, hogy a lakosságot a közterület átnevezéséről az önkormányzati hetilap és a Városi TV útján értesítse.
4. A Közgyűlés úgy dönt, hogy a közterület ünnepélyes felavatásával egyidejűleg Wagner András munkásságáról szóló ismertetőt tartalmazó tábla is kerüljön kihelyezésre a közterületre.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője

Kalmár Ervin, a Városüzemeltetési Osztály vezetője

Dr. Füzi Judit, a Polgármesteri Kabinet osztályvezetője)

**Határidő:** 2023. február 6.

**II.**

**HATÁROZATI JAVASLAT**

**…/2022. (XII.8.) Kgy. számú határozat**

1. Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 42. § 8. pontja értelmében a Szombathely, belterület 10427/13 hrsz-ú, kivett beépítetlen terület megjelölésű közterületi ingatlant **Szent Kvirin utcának** nevezi el.
2. A Közgyűlés felkéri a polgármestert és a jegyzőt, hogy az 1. pontban elhatározott közterület elnevezéssel kapcsolatos adatszolgáltatási kötelezettség teljesítése iránt intézkedjen, a nyilvántartásokon szükséges átvezetésről gondoskodjon.
3. A Közgyűlés felkéri a polgármestert, hogy a lakosságot a közterületi elnevezésről az önkormányzati hetilap és a Városi TV útján értesítse.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője

Kalmár Ervin, a Városüzemeltetési Osztály vezetője

Dr. Füzi Judit, a Polgármesteri Kabinet osztályvezetője)

**Határidő:** azonnal